MINT ซื้อ “NH Hotel Group” รอบ 2 ดันสัดส่วนทะลุ 9% จับตาเดินแผนเก็บหุ้นครบ 30%
MINT เก็บ “NH Hotel GroupSA” รอบ 2 ดันสัดส่วนแตะ 9.4% จับตาเดินแผนเข้าถือหุ้น 30%
28 พ.ค. 2561

สืบเนื่องจากกรณีที่ บริษัท ไมเนอร์ อินเตอร์เนชั่นแนล จํากัด (มหาชน) หรือ MINT ได้เปิดเผยสารสนเทศการลงทุนของบริษัทย่อย บริษัท MHG International Holding (Singapore) Pte. Ltd. ซึ่งเป็นบริษัทย่อยถือหุ้นร้อยละ 100 เมื่อวันที่ 23 พฤษภาคม 2561 แล้วนั้น
ล่าสุด ในวันนี้ (28 พ.ค.2561) บริษัทฯเปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย ว่า บริษัทฯได้ลงทุนเพิ่มใน NH Hotel GroupSA. จำนวน 2,914,180 ล้านหุ้น โดยเข้าทำรายการเมื่อวันที่ 23-25 พ.ค.ที่ผ่านมา ส่งผลให้สัดส่วนการถือหุ้นใหม่เพิ่มเป็นจํานวน 36,831,597 หุ้น หรือร้อยละ 10.5 ของทุนจดทะเบียน (ร้อยละ 9.4 ของทุนทั้งหมด (fully diluted basis) จากเดิมถือหุ้นจํานวน 33,917,417 หุ้น หรือร้อยละ 9.7 ของทุนจดทะเบียน (ร้อยละ 8.6ของทุนทั้งหมด มูลค่ารายการ 18 ล้านยูโร (หรือประมาณ 711 ล้านบาท)
อนึ่งก่อนหน้านี้ เมื่อวันที่ 22 พ.ค.2561 บริษัทฯได้เข้าซื้อหุ้นในบริษัท NH Hotel Group SA บริษัทจดทะเบียนในตลาดหลักทรัพย์แมดริด จํานวน 30,000,000 หุ้น. จากกลุ่ม Oceanwood มูลค่ารายการ 192 ล้านยูโร หรือประมาณ 7,405 ล้านบาท โดยมีทุนจดทะเบียน 700,543,576 ยูโร แบ่งออกเป็น 350,271,788 หุ้น ราคาที่ตราไว้หุ้นละ 2 ยูโร ทุนทั้งหมด (fully diluted) 785,051,728 ยูโร แบ่งออกเป็น 392,525,864 หุ้น ราคาที่ตราไว้หุ้นละ 2 ยูโร รวมส่วนที่เกิดจากหุ้นกู้แปลงสภาพ
ทั้งนี้เป็นที่น่าจับตาว่า MINT จะมีการประกาศซื้อหุ้นเพิ่มอีกครั้งหรือไม่หลังจากเข้าซื้อหุ้น NH Hotel Group SA เป็นครั้งที่ 2 รวมสัดส่วน 9.4% โดยก่อนหน้านี้ “หนังสือพิมพ์ข่าวหุ้นธุรกิจ” ฉบับวันนี้ (21 มีนาคม 2561) เคยรายงานเกี่ยวกับกรณีดังกล่าวว่า MINT อยู่ระหว่างเตรียมลงนามซื้อหุ้นบริษัท NH Hotel Group, S.A. หรือ NHH จากบริษัท HNA Group Co., Ltd. จำนวน 103 ล้านหุ้น หรือคิดเป็นประมาณ 29.35% จากจำนวนหุ้นทั้งหมดของ NHH